《邓汝高雨中载酒见访分得园字》
明代·徐熥

甘将踪迹老丘园，忽听轩车到荜门。篱下一尊残菊色，林间双屐旧苔痕。

暝烟疏雨山山暗，落木寒泉处处喧。今日主人翻作客，不须送客独留髡。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。